b'\n_START_ARTICLE_\nZagozdnica\n_START_PARAGRAPH_\nZagozdnica (latinsko os sphenoidale) je centralno le\xc5\xbee\xc4\x8da kost mo\xc5\xbeganskega dela lobanje in je zagozdena med druge lobanjske kosti. Sestavlja predvsem del lobanjskega dna, delno pa sega tudi v lobanjski svod. Ker omejuje tudi stranske stene o\xc4\x8desne votline in gradi svod nosne votline, jo pripisujemo tudi obraznemu delu lobanje._NEWLINE_Centralno ima telo (corpus), iz katerega izhajajo trije pari odrastkov: par malih kril (alae minores), par velikih kril (alae majores) ter par no\xc5\xbeic (processus pterygoideus). Telo zagozdnice gleda z zgornjo stranjo v notranjost lobanjske votline, s spodnjo pa v nosni del \xc5\xberela. V telesu je votlina (sinus sphenoidalis). Zgornji del telesa je podoben tur\xc5\xa1kemu sedlu (sella turcica). Najgloblje mesto tur\xc5\xa1kega sedla je hipofizna kotanja (fossa hypophysialis) v kateri le\xc5\xbei hipofiza. Sprednja stena sedla prehaja v pre\xc4\x8dni \xc5\xbeleb, v katerem se kri\xc5\xbeata vidna \xc5\xbeivca v tako imenovani opti\xc4\x8dni kiazmi (chiasma opticum). Zadnja stena je slonilo (dorsum sellae), ki se zadaj strmo spusti navzdol in prehaja v pobo\xc4\x8dje (clivus) zatilnice. Iz telesa izhajata zgoraj mali krili. Na bazi malih kril je krilo ala major in ala minor zagozdnice, skalnica (pars petrosa) sen\xc4\x8dnice ter \xc4\x8dvr\xc5\xa1 (pars basilaris) in stranski del (pars lateralis) zatilnice.'